Нацыянальная ідэя, бясспрэчна, вядучая, “выпеставаная” сэрцам і розумам, ахвяраваная асабістым лёсам у творчасці Янкі Купалы. Разам са сваім народам аўтар прайшоў пэўную эвалюцыю ў яе разуменні, асэнсаванні яе гістарычнай перспектывы. Пачынаў Я. Купала з вершаў заклікавага характару, што характэрна для этапу нацыянальнага самавызначэння пачатку 20 ст., які Л.Гаранін трапна характарызуе наступным чынам: “Першы этап, звязаны са станаўленнем і фармаваннем нацыянальнай ідэі, калі асветніцка-публіцыстычныя функцыі дамінавалі ў літаратуры, характарызуецца вобразамі вялікага эмацыянальнага напалу, дзе галоўная думка або завуалявана…, або … “скарочана” да лозунга, закліку, сімвала” [1, с.175].